CHERPAN LALAU PENDIAU Besai Batang Ubi: Mit Chabi Padi
Tusun Keempat  BALA jelu bekebengap beratika pengering Gajah. Semua pesereta ke dulu ari iya beruji, ba mata sida tak nadai mutung pengering iya. “Ambu aku tentu Gajah dipilih Raja nyadi jelu ke pemadu kering lagi. Amat iya enda tetingkarka bandir, tang peda dih jamah iya! Kulit kayu abis pechah. Dan kayu abis rarah!” ku bala jelu bejaku betelai-telai enggau pangan diri. Nyadi pesereta ke kepenudi bendar dikangauka Raja pansut ke midan iya nya tudah Pelanduk. “Alau Igat Pelanduk, mansang ke mua nuan. Kami ka meda anak jamah nuan ga,” ku Raja Seliman, bejaku sesetengah ngelese tudah Pelanduk, meda gamal tudah tuai tak kelalu awir bansa nya. Sereta nama iya dikangauka Raja, Pelanduk lalu tekala nya melunchat ke tengah midan. Bediri. Lalu meremi, nyembah Raja Seliman. Tempap jari bala jelu ngenying meretih munyi madang melai ke diserarai api, ngelagu pelanduk, laban pesereta bukai ke udah dulu beruji lalu apin bisi siku ke mereti meremi nyembah Raja baka iya. Disimpul iya sembah. “Aku enggai nerajang bandir ke udah dipeterajangka sida bukai nya tadi, Raja Besai. Enda alah kumbai bala ila aku tu nandu bekau pengering orang. Manah aku nerajang bandir ke bungas nya,” ku padah Pelanduk sambil nunjuk siti bandir keladan nya ke apin bisi puri. “Tak ni bandir ke dipilih diri mih, Gat,” saut Raja Seliman. Baru Pelanduk bediri degir-degir sambil ngingatka leka puchau ke diajar Tekura ngagai iya. Disintakka iya seput. Lalu kesuhka baru nyereta sebut leka puchau: Hai, gerasi langit, gerasi bukit, gerasi tanah, gerasi tasik! Datai kitu nulung, mandung aku. Asuh darah aku nyadi kah Urat aku nyadi kawat Tulang kali aku nyadi besi Poooo!!! Pia muchau, pia ga Pelanduk murus-murus lengan enggau betis ngambika pemisa puchau nya tama ke dalam tubuh, kenu. Apus leka puchau, lalu semetap dada iya ditempik iya tiga kali. Pelanduk nerais, kejang iya ngenjut belanda surut. Tepantup ba bandir keladan, Pelanduk lalu numbit ngena kaki belakang. Diselinting iya betul nyidi lubang bur. Betis iya masuk enggau pah-pah. Tang laban kaki tudah ke endang numbas pemanjai, semuti ujung tunjing iya bisi mimit rembus ke sepiak nyin bandir.           Meda tunjing Pelanduk pansut ke sepiak, lalu ngapu magang semua jelu. Mata sida tebelenit, iran ati.           “Enda patut-patut!” ku sekeda jelu.           “Raya mih pengagah iban tu,” ku Raja Seliman sambil ngilik-ngilikka pala, entara bechaya enggau enda, laban semesai bulu mata pen iya, baka nya mega jelu bukai, nadai nampaka Pelanduk ke bisi ngembuan pengagah tulang ke ngering nya. JELU PEMADU GAGAH           “Ti baka tu, nuan siku aja mih Pelanduk, ke begelar ‘jelu ke pemadu gagah’ ari semua bansa kitai jelu ke diau nguan Pulau Borneo tu,” ku Raja Seliman, nyiri Pelanduk. “Udah bekau ke beruji tu ila, badu sebarang kita ke nya bejaku sumbung, ngumbai diri jelu ke pemadu gagah munyi ngelamatu, laban diatu kitai udah nemu Pelanduk mih jelu ke pemadu gagah dalam Pulau Borneo tu,” ku Raja Seliman. Iya enggai bejaku panjai agi ari nya, laban bulu iya-empu ke nyau berasai ngeri meda pengagah Pelanduk nya.           Jelu bukai ke udah enggau beruji bela bekekunduk, maluka diri-empu ke besai aja gamal tang mih pengering tulang alah laban Pelanduk ke ka mesai buah tekang, bebetis baka kuil nya.           Tekura ngaga diri diau jenuh. Iya tembu tak tuchum dalam ati.           “Nadai ga pemintar kita,” ku ati Tekura, “alah tipu kami duai, sambi Pelanduk. Ba kitaaa, tak besai batang ubi, nadai pengering!”           Gagaka diri ke udah nyadi champian, pelanduk nyau kelis-kelis melunchat kia, melunchat kia ba mua mayuh. Iya lalu narit Tekura di jari. “Aram bejalai tua, Sambi. Kitai ke chabi padi tu, anang gila ngulai orang ke batang empasa. Ga udah menang, ngiga alai ngelantangka diri lah!” ku sindir Pelanduk. Tak pedis diri ati pesereta pekit ke alah, ninga sindir iya. Ka tak nyamah iya, nangika diri enda muat ga dilaban Pelanduk. “Agi bandir keladan dih kebus ditumbit iya! Enti numbit perut kitai, telah agi,” ku runding sida. Pelanduk lalu ngayunka singkang ngejangka midan. Tekura lalu ringkap-ringkap entudi iya. Seduai terus ngelelangka diri dalam kampung luar nya.           Raja Seliman nyau betati deka mulaika diri. Baka nya mega bala jelu, mulaika diri semua-mua ngagai rumah tangga diri-empu.           Berengkah ari sehari nya, nama Pelanduk belabuh tebilang ditemu bansa jelu ketegal pengering iya. Semua jelu sir magang ka Pelanduk, kelimpah ari Tekura ke nyadi penurai strategi dikena ngemenangka Pelanduk dalam midan penguji pengagah nya.           Ajar: (1) Ensera tu nunjukka ngagai kitai mensia iya nya pemintar sigi mudal besai dalam pengidup. (2) Ensera tu nunjukka ngagai kitai mensia iya nya kadang-kadang orang ke keredi belayan, tauka enda tentu bagak pendiau tau tak pintar sekalika kering agi ari orang ke besai belayan, tauka lebih seregah, tauka tinggi jaku. (3) Ensera tu nunjukka ngagai kitai mensia iya nya orang ke ngatur strategi/pemintar suah enda ditemu mensia mayuh; ke ditemu sida semina orang ke nguna tauka mantaika strategi/pemintar nya. AMBIS… Oleh PINSIL SARATOK 
See author's posts
